C 245/11

Uzklausīšanas amatpersonas nobeiguma ziņojums (1)

Lieta AT.39563 – Pārtikas produktu iepakojums mazumtirdzniecībai (atkārtoti pieņemts lēmums)

(2021/C 245/11)

Šis lēmuma projekts ir adresēts trīs CCPL grupas uzņēmumiem, proti, CCPL S.c., Coopbox Group S.p.A. un Coopbox Eastern s.r.o. (“adresāti”).

PAMATINFORMĀCIJA

Komisija 2015. gada 24. jūnijā lietā AT.39653 – Pārtikas produktu iepakojums mazumtirdzniecībai – pieņēma Komisijas Lēmumu C(2015) 4336 final par procedūru saskaņā ar LESD 101. pantu un EEZ līguma 53. pantu (“2015. gada lēmums”). Ar 2015. gada lēmumu Komisija pabeidza izmeklēšanu saistībā ar pieciem karteļiem, kuros cita starpā bija iesaistīta CCPL grupa, attiecībā uz polistirola plastmasas paliktņiem (“putu paliktņi”) un – attiecībā uz vienu karteli – arī polipropilēna plastmasas paliktņiem (“cietie paliktņi”), ko izmanto svaigas pārtikas, piemēram, gaļas, mājputnu un zivju iepakojumam mazumtirdzniecībai. 2015. gada lēmumā tika konstatēti pieci atsevišķi LESD 101. panta un EEZ līguma 53. panta pārkāpumi; katram no tiem bija atšķirīgs ģeogrāfiskais tvērums un ilgums. Cita starpā pieciem tiesību subjektiem, kuri tajā laikā ietilpa CCPL grupā, ar 2015. gada lēmumu tika uzlikti naudas sodi, proti, CCPL S.c., Coopbox Group S.p.A., Poliemme S.r.l., Coopbox Hispania S.l.u. un Coopbox Eastern s.r.o. saistībā ar to dalību trijos no pieciem karteļiem, uz kuriem attiecas 2015. gada lēmums (2).

Ar 2015. gada lēmumu Komisija pieciem iepriekš minētajiem CCPL grupas tiesību subjektiem noteica kopējo naudas sodu 33 694 000 EUR apmērā. Šo kopējo summu noteica pēc tam, kad par 25% samazināja citādi piemērojamo naudas sodu, pamatojoties uz šo tiesību subjektu ierobežoto maksātspēju, pēc tam, kad Komisija bija izvērtējusi iesniegto lūgumu saistībā ar maksātnespēju, saskaņā ar Komisijas pamatnostādņu naudas soda aprēķināšanai 35. punktu (3).

Vispārējā tiesa 2019. gada 11. jūlijā pasludināja spriedumu lietā T-522/15 (“2019. gada spriedums”) (4), ar kuru tā pilnībā atcēla iepriekš minētajiem pieciem CCPL grupas tiesību subjektiem uzliktos naudas sodus, pamatojoties uz to, ka Komisija nebija pietiekami pamatojusi šo uzņēmumu maksātnespējas novērtējumu, vienlaikus noraidot visus pārējos prasītāju pamatus. Tādējādi Vispārējā tiesa atcēla 2015. gada lēmuma rezolutīvās daļas, ar kurām iepriekš minētajiem pieciem CCPL grupas tiesību subjektiem uzliek minētos naudas sodus par kopējo summu 33 694 000 EUR apmērā (5).

ATKĀRTOTAS PIEŅEMŠANAS PROCEDŪRA

Komisija 2019. gada 18. septembra vēstulē informēja CCPL grupas sākotnējo mātesuzņēmumu — CCPL S.c., kas rīkojās grupas tiesību subjektu vārdā, kad pēc 2019. gada sprieduma tika veikti provizoriski maksājumi un saņemta šo maksājumu atmaksa, par savu nodomu pieņemt jaunu lēmumu, ar ko attiecīgajiem CCPL grupas tiesību subjektiem uzliek naudas sodus, un tā aicina attiecīgās struktūras iesniegt savus apsvērumus. Ar šo vēstuli Komisija arī informēja CCPL S.c. par savu nodomu izmantot to pašu aprēķināšanas metodi pamatsummas korekcijai, kas piemērota 2015. gada lēmumā. Savā vēstulē Komisija arī precizēja, ka saskaņā ar šo metodi tā CCPL grupai piemēros ierobežojumu (10 % no kopējā apgrozījuma) pēdējā pilnajā finanšu gadā pirms jaunā lēmuma pieņemšanas par katru naudas sodu kopsummu, kas aprēķināta par katru no trim izdarītajiem pārkāpumiem. Visbeidzot, vēstulē informēja CCPL S.c., ka jebkurš iespējamais lūgums samazināt naudas sodu, pamatojoties uz Pamatnostādņu naudas soda aprēķināšanai 35. punktu, tiks analizēts, pamatojoties uz CCPL grupas pašreizējo finansiālo situāciju.

2019. gada 4. oktobrī adresāti lūdza Komisiju apsvērt to maksātnespēju saskaņā ar Pamatnostādņu naudas soda aprēķināšanai 35. punktu. Lai izvērtētu šo lūgumu, Komisija nosūtīja CCPL grupai vairākus pieprasījumus saskaņā ar Regulas (EK) Nr. 1/2003 (6) 18. panta 1. un 2. punktu, prasot sniegt informāciju par to finansiālo stāvokli un konkrēto sociālo un ekonomisko kontekstu.

Atbildot uz 2019. gada 18. septembra vēstuli, CCPL2019. gada 28. oktobra vēstulē iesniedza savus apsvērumus. Konkrētāk, CCPL vērsa Komisijas uzmanību uz to, ka sagaidāms, ka CCPL grupas kopējais apgrozījums 2019. gadā būs mazāks nekā 2018. gadā (un dažās iepriekšējās uzņēmējdarbības jomās darbība tiks pārtraukta), un lūdza Komisiju ņemt vērā samazināto apgrozījumu, piemērojot Regulas (EK) Nr. 1/2003 23. panta 2. punktā paredzēto ierobežojumu 10 % no apgrozījuma.

Komisija 2020. gada 15. maija vēstulē apstiprināja savu nodomu pieņemt jaunu lēmumu, lai aizstātu ar 2019. gada spriedumu atceltā 2015. gada lēmuma rezolutīvās daļas attiecīgās iedaļas, uzliekot adresātiem piemērojamos naudas sodus un sauktu tos pie atbildības par dalību trijos karteļos paliktņu, kas paredzēti pārtikas produktu iepakojumam mazumtirdzniecībai, piegādes nozarē, aptverot Itālijas, Dienvidaustrumeiropas (“SWE”), kā arī Centrāleiropas un Austrumeiropas atsevišķas ģeogrāfiskās teritorijas. Attiecībā uz piemērojamo naudas sodu augšējās robežas aprēķināšanu Komisija apstiprināja savu nodomu piemērot ierobežojumu (10 % no kopējā apgrozījuma) gadā pirms jaunā lēmuma pieņemšanas par katru naudas soda summu, kas piemērojama par katru pārkāpumu (7).

Ar 2020. gada 15. jūnija vēstuli CCPL grupa iesniedza papildu apsvērumus, atbildot uz 2020. gada 15. maija vēstuli, kurā tā atkārtoja to, ko bija norādījusi 2019. gada 4. un 28. oktobra vēstulēs. CCPL grupa apgalvoja, ka naudas sodiem jābūt samērīgiem, taisnīgiem un saskaņā ar citiem 2015. gada lēmuma adresātiem uzliktajiem naudas sodiem, lai ievērotu proporcionalitātes un vienlīdzīgas attieksmes principus.

LĒMUMA PROJEKTS

Saskaņā ar Lēmuma 2011/695/ES 16. pantu es pārbaudīju, vai lēmuma projekts skar vienīgi tādus iebildumus, par kuriem CCPL grupai tika dota iespēja paust savu viedokli. Lēmuma projektā Komisija neizvirza jaunus iebildumus, kā arī nemaina to iebildumu saturu, kuri izklāstīti 2012. gada 21. septembra iebildumu paziņojumā. Turklāt Komisija norāda, ka 2015. gada lēmuma 1. pants ir kļuva galīgs, attiecībā arī uz tiem adresātiem, uz kuriem attiecas šī procedūra. Ņemot vērā to, attiecībā uz pārkāpumiem Itālijā un SWE ir pārsniegta tiesību aktos noteiktā maksimālā summa 10 % apmērā no CCPL grupas kopējā apgrozījuma 2019. gadā, lēmuma projektā Komisija ir noteikusi kopējo naudas sodu 9 441 000 EUR apmērā un secina, ka Pamatnostādņu naudas soda aprēķināšanai 35. punktā paredzētie maksātnespējas nosacījumi patlaban nav izpildīti.

Ņemot vērā iepriekš izklāstīto un to, ka CCPL grupa nav vērsusies pie manis ar lūgumiem vai sūdzībām, uzskatu, ka šajā lietā iesaistītajām pusēm ir tikusi nodrošināta iespēja efektīvi īstenot savas procesuālās tiesības.

Briselē, 2020. gada 17. decembrī. WouterWILS

(1) Saskaņā ar 16. un 17. pantu Eiropas Komisijas priekšsēdētāja Lēmumā 2011/695/ES (2011. gada 13. oktobris) par uzklausīšanas amatpersonas amatu un darba uzdevumiem noteiktu konkurences lietu izskatīšanā (OV L 275, 20.10.2011., 29. lpp.) (“Lēmums 2011/695/ES”).

(2) CCPL grupa 2019. gada 4. oktobrī informēja Komisiju, ka Coopbox Hispania S.l.u. 2018. gadā ir sākusi tiesas noteiktu likvidāciju un ka 2017. gadā Poliemme S.r.l. tika iekļauta Coopbox Group S.p.A.

(3) Komisijas pamatnostādnes naudas soda aprēķināšanai, piemērojot Regulas Nr. 1/2003 23. panta 2. punkta a) apakšpunktu (OV C 210, 1.9.2006., 2. lpp.).

(4) 2019. gada 11. jūlija spriedums, CCPL u.c./Komisija, T-522/15, EU:T:2019:500, kas labots ar 2019. gada 6. septembra rīkojumu CCPL u.c./Komisija, T-522/15, EU:T:2019:599.

(5) Vispārējā tiesa atcēla 2015. gada lēmuma 2. panta 1. punkta f), g) un h) apakšpunktu, 2. punkta d) un e) apakšpunktu un 4. punkta c) un d) apakšpunktu.

(6) Padomes Regula (EK) Nr. 1/2003 (2002. gada 16. decembris) par to konkurences noteikumu īstenošanu, kas noteikti Līguma 81. un 82. pantā (OV L 1, 4.1.2003., 1. lpp.).

(7) Minētajā vēstulē Komisija apstiprināja, ka plānotais lēmums uzliktu naudas sodus trijiem CCPL grupas tiesību subjektiem, t. i., adresātiem. Attiecībā uz atlikušajām divām CCPL grupas struktūrām, uz kurām attiecās 2015. gada lēmums, t. i., Poliemme S.r.l. un Coopbox Hispania S.l.u., Komisija norādīja, ka, tā kā pirmais uzņēmums formāli ir beidzis pastāvēt, bet otrais uzņēmums uzsāk likvidācijas procedūru, plānotais lēmums uz šīm divām struktūrām neattiecas.